Bálintová, Renáta, poverená vykonávaním funkcie generálneho riaditeľa Sociálnej poisťovne (2010-09-09):
Vážený pán predseda Národnej rady, vážené dámy, vážení páni, v súlade s príslušnými ustanoveniami zákona o sociálnom poistení predkladám návrh účtovnej závierky Sociálnej poisťovne za rok 2009. Návrh bol prerokovaný v Dozornej rade Sociálnej poisťovne, ktorá k nemu schválila súhlasné stanovisko. A tiež bol predmetom rokovania vlády Slovenskej republiky, ktorá ho schválila uznesením 26. apríla 2010. Návrh účtovnej závierky je vypracovaný v súlade so zákonom o účtovníctve a príslušnými opatreniami ministerstva financií. Je spracovaný v štandardnej štruktúre s tým, že jeho súčasťou je v súlade so zákonom o sociálnom poistení tiež správa o kontrolnej činnosti Dozornej rady Sociálnej poisťovne. Hospodárenie Sociálnej poisťovne bolo v roku 2009 významnou mierou ovplyvnené hospodárskou krízou a taktiež 2. dôchodkovým pilierom. Príjmy v bežnom roku predstavovali 5,402 mld. eur a výdavky 5,758 mld. eur, z čoho vyplýva, že v bežnom roku hospodárenie Sociálnej poisťovne skončilo s bilančným rozdielom mínus 356 mil. eur. Celkový bilančný rozdiel, t. j. vrátane zostatku z minulých rokov, bol v sume 419,9 mil. eur. Je to menej, ako sa predpokladalo v schválenom rozpočte, o 321,2 mil. eur. V súvislosti s príjmami Sociálnej poisťovne, pri ktorých bolo 96-percentné plnenie rozpočtu, najväčší podiel na výpadku mali príjmy z bežného poistného od ekonomicky aktívneho obyvateľstva, u ktorých bol výpadok 550 mil. eur, a nižšie plnenie príjmov z titulu návratu poistencov z 2. dôchodkového piliera, u ktorých bol výpadok 121 mil. eur, ktorý súvisel s tým, že namiesto v rozpočte schváleného počtu vystúpených 150 000 sporiteľov skutočne vystúpilo z 2. piliera 65 900 sporiteľov. Pokles plnenia príjmov bol kompenzovaný prostriedkami zo štátnych finančných aktív, pri ktorých bol nárast o 370 mil. eur. Výdavky Sociálnej poisťovne boli vyššie o 204 mil. eur. Najväčší podiel na výdavkoch mali výdavky na dôchodkové dávky, ktoré v roku 2009 predstavovali 87,5 % výdavkov Sociálnej poisťovne. Najhoršia situácia bola vo fonde starobného poistenia, v ktorom celkové zdroje vrátane prevodu z predchádzajúceho roka a štátnych finančných aktív boli na úrovni 3,234 mld. eur. Výdavky však predstavovali 4,266 mld. eur, t. j. hospodárenie v ňom skončilo s deficitom 1,032 mld. eur. Na krytie tohto deficitu boli použité predovšetkým prostriedky rezervného fondu solidarity, ale aj všetkých ostatných základných fondov. Hospodárska kríza sa výraznou mierou prejavila aj vo výdavkoch na dávku v nezamestnanosti, ktoré predstavovali 172,4 mil. eur, čo bolo viac o 108,6 mil. eur v porovnaní so schváleným rozpočtom. Nárast bol zaznamenaný aj vo výdavkoch na nemocenské dávky, garančné dávky, ale aj dôchodkové dávky. V roku 2009 vytvorila Sociálna poisťovňa správny fond vo výške 161,9 mil. eur. Spolu so zostatkom správneho fondu z roku 2008 mala k dispozícii 182,3 mil. eur. Čerpanie zo správneho fondu predstavovalo 146,8 mil. eur, z toho bežné výdavky predstavovali 93 % a kapitálové výdavky 7 %. Takže toto sú základné informácie týkajúce sa hospodárenia Sociálnej poisťovne v minulom roku a dovoľujem si vás, vážené panie poslankyne, vážení páni poslanci, požiadať aj s prihliadnutím na stanovisko Dozornej rady Sociálnej poisťovne a vlády Slovenskej republiky k návrhu účtovnej závierky o prijatie uznesenia schvaľujúceho tento návrh.